***SPOROČILO ZA JAVNOST***

*Ljubljana, 19. junija 2012*

Najstarejši in najpomembnejši festival v Sloveniji odpirajo Dunajski filharmoniki z dirigentom sirom Simonom Rattlom

***Festival Ljubljana letos obeležuje 60-letnico poletnega festivala v prestolnici. Ob jubileju je pripravil bogat program, ki ga 20. junija pričenjajo Dunajski filharmoniki z dirigentom sirom Simonom Rattlom, med 11. in 13. septembrom pa zaključuje Tomaž Pandur z Medejo. Na današnji novinarski konferenci na Peklenskem dvorišču v Križankah je Darko Brlek, direktor in umetniški vodja Festivala Ljubljana, tudi podpisal listine o partnerskem sodelovanju s petimi slovenskimi ustanovami.***

»Poslanstvo Festivala Ljubljana je vedno bilo povezovati se z različnimi institucijami in zavodi tako znotraj kot zunaj meja,« je na današnji novinarski konferenci poudaril **Darko Brlek**, direktor in umetniški vodja Festivala Ljubljana ter predsednik Evropskega združenja festivalov EFA. »Izjemno nas veseli, da smo se letos partnersko povezali s kar petimi slovenskimi ustanovami.«

V prepričanju, da bo partnersko sodelovanje dodatno okrepilo in obogatilo kulturno dogajanje v slovenski prestolnici ter prispevalo k zavedanju pomena povezovanja slovenskih kulturnih ustanov, so svečane listine podpisali partnerji Festivala Ljubljana: **Damjan Damjanovič** za Slovensko filharmonijo, **Mitja Bervar** za SNG Opera in balet Ljubljana in **Barbara Hieng Samobor** za Mestno gledališče ljubljansko; **Danilo Rošker**, SNG Maribor in **Marko Filli** za RTV Slovenija, sta bila, žal, službeno zadržana.

Poleg 60-letnice poletnega festivala Festival Ljubljana obeležuje še nekaj drugih pomembnih obletnic: 140. obletnico rojstva Jožeta Plečnika, čigar zadnje veliko delo so bile Križanke, 15-letnico Mednarodne likovne kolonije, 20-letnico umetniškega vodenja Darka Brleka in 60-letnico Evropskega združenja festivalov EFA, katerega član je Festival Ljubljana že vse od leta 1977. S Festivalom Ljubljana pa praznujejo tudi njegovi partnerji: MGL 60-letnico, SNG Opera in balet Ljubljana pa 120-letnico delovanja.

Bogat program Ljubljana Festivala 2012 v sredo, 20. junija, pričenjajo **Dunajski filharmoniki** z dirigentom sirom **Simonom Rattlom**. Istega dne festival gosti projekt EFA – **MusMA**, na katerem se bodo srečali perspektivni glasbeniki z različnih delov Evrope. Pred strokovno javnostjo bodo premierno zaživele skladbe za tolkala mladih ustvarjalcev, ki so jih izbrali na osmih evropskih festivalih. Slovenijo bo zastopala skladateljica **Petra Strahovnik** s skladbo Med vzhodom in zahodom.

Po odmevnem lanskoletnem odprtju poletnega festivala na **Kongresnem trgu** v Ljubljani se Ljubljana Festival 2012 tja vrača z gala koncertom **Poletna noč – 50. let Slovenske popevke**. V sodelovanju z RTV Slovenija bodo pod zvezdami zažarele najlepše slovenske popevke v

izvedbi **Big Banda RTV Slovenija** in **Simfoničnega orkestra RTV Slovenija**, ki jima bo dirigiral **Patrik Greblo**. Med nastopajočimi bodo najboljši slovenski vokalisti kot **Alenka**

**Godec**, [**Lado Leskovar**](http://sl.wikipedia.org/wiki/Lado_Leskovar), **Edvin Fliser**, [**Oto Pestner**](http://sl.wikipedia.org/wiki/Oto_Pestner), **Omar Naber**, **Nuša Derenda**, **NNuška Drašček**, **Eva Boto** idr.

V juniju bosta na programu še gledališka predstava beograjskega Ateljeja 212 **Gospoda Glembajevi** Miroslava Krleže; v glavni vlogi nastopa odlični **Boris Cavazza**. Praizvedbo pa bo v ljubljanski operni hiši doživelo delo **Janija Goloba Ljubezen kapital**; pod libreto in režijo se je podpisal **Vinko Möderndorfer**.

V juliju se bodo zvrstili: plesna predstava **Kjare Starič ComPASSiON**, koncert violinista **Vadima Repina** z **Orkestrom Slovenske filharmonije** ter koncert pianista in skladatelja **Michaela Nymana**, avtorja glasbe za s tremi oskarji nagrajeni film **Klavir** in mnoge druge. V Križankah bo Ljubljana Festival 2012 gostil muzikal, uspešnico MGL **Čarovnice** **iz Eastwicka** (v glavni vlogi **Uroš Smolej**, **Tanja Ribič**, **Pia Zemljič** in **Iva Krajnc**), v prenovljeni operni hiši pa baročno opero **Orfej Claudia Monteverdija**, katere izvedbo pripravljajo študentje treh ljubljanskih umetniških akademij. Zaradi velike zanimanja Ljubljana Festival 2012 gosti še opero **Črne maske Marija Kogoja**. Ponovno ga bo obiskal eden najslavnejših baletov na svetu **Béjart Ballet iz Lozane**, prav poseben večer pa se obeta s hudičevim goslačem romskim violinistom **Robyjem Lakatosem**. Julij bo minil tudi v znamenju **Mednarodnega orkestra Maribor 2012 (MIO2012)**, ki bo prek koncertov in

mojstrskih tečajev v Ljubljano in na Ljubljana Festival 2012 pripeljal priznane evropske umetnike in pedagoge.

Prvo polovico avgusta bodo zaznamovali predvsem manjši koncerti – med drugim posvečeni tudi 150. obletnici rojstva skladatelja **Clauda Debussyja** – nato pa bo sledilo kar šest ponovitev slovitega rock muzikala **Jesus Christ Superstar**, ki nastaja v Londonu. Pod njega sta se podpisala avtorja največjih uspešnic glasbenega gledališča: tekstopisec **Tim Rice** in skladatelj **Andrew Lloyd Webber**. Režiser in koreograf je **Mykal Rand**, producent pa **Bronowski**; oba sta že lani navdušila nabito polne Križanke z muzikalom **Hair**. Na Ljubljana Festivalu bosta z opernimi arijami pod dirigentskim vodstvom **Ivana Repušića** nastopila sopranistka **Inva Mula**, ki je svoj glas posodila divi Plavilaguni v filmu Luca Bessona Peti element, in baritonist **Leo Nucci**. **Vlado Kreslin** bo z gosti polnil Križanke že enaindvajsetič.

Ljubljana Festival 2012 se zaključuje septembra z umetniki, ki postajajo njegova stalnica. Dirigent **Valerij Gergijev** nas bo tokrat obiskal z **Orkestrom Mariinskega gledališča iz Sankt Peterburga**, koreograf **Edward Clug** s sodobnim baletom **Hommage à Stravinsky**, **Tomaž Pandur** pa bo 60. izvedbo poletnega festivala zaključil z **Medejo**, ki nastaja v koprodukciji HNK Zagreb, Dubrovniških poletnih iger, Pandur.Theaters in Festivala Ljubljana.

[www.ljubljanafestival.si](http://www.ljubljanafestival.si/)

[www.facebook.com/LjubljanaFestival](http://www.facebook.com/LjubljanaFestival)

Dodatne informacije:

Hermina Kovačič

hermina.kovacic@ljubljanafestival.si

Tanja Wondra

tanja.wondra@ljubljanafestival.si

Tel.: 01/241 60 24

*Glavni sponzor 60. Ljubljana Festivala: Telekom Slovenije, d. d.*

*Sponzorji: Spar Slovenija, d. o. o., Zavarovalnica Tilia, d. d., Petrol, d. d., Kemofarmacija, d. d., Zavarovalnica Triglav, d. d., SKB, d. d., Kranjska investicijska družba, d. o. o., Pošta Slovenije, d. o. o., Pivovarna Union, d. d., Žito, d. d.*

*Sponzorji posameznih prireditev: Generali zavarovalnica, d. d., Riko, d. o. o., Factor banka, d. d., Poslovni sistem Mercator, d. d., Krka, d. d., Javna razsvetljava, d. d., Imos, d. d., Geoplin, d. o. o., Plinovodi, d. o. o., Nova KBM, d. d., AloePharma, BTC, d. d., SRC, d. o. o., Interenergo, d. o. o., Kobe, d. o. o.*

*Glavni medijski sponzor: Delo, d. d.*

*Medijski sponzorji: RTV Slovenija, Planet siol.net, Europlakat, Finance, Infonet, Tam-Tam, Radio 1, Pogledi, Radio Center, Radio Europa, Bolha.com, Parada plesa*

*Uradni prevoznik je z blagovno znamko BMW Avtohiša Malgaj, d. o. o.; uradni železniški prevoznik: Slovenske železnice; uradni letalski prevoznik: Adria Airways; medijski sponzor v gibanju: Media bus, d. o. o.*

*Uradne penine: penine Istenič; uradna bela vina: Vino Štajerska.*

*Partnerji Ljubljana Festivala: Slovenska filharmonija, RTV Slovenija, SNG Opera in balet Ljubljana, SNG Maribor, Mestno gledališče ljubljansko*